Regoli aktar ċari dwar reġimi tal-proprjetà għall-koppji internazzjonali Fid-9 ta' Ġunju 2016, 18-il stat membru laħqu approċċ ġenerali dwar żewġ regolamenti maħsuba biex jiddeterminaw ir-regoli applikabbli għar-reġimi ta' proprjetà għal koppji miżżewġin jew sħab reġistrati f'sitwazzjonijiet transfruntiera (jiġifieri koppji ta' nazzjonalità differenti tal-UE u/jew sidien ta' proprjetà fi stat membru ieħor). Ir-regolamenti għandhom l-għan li jiddeterminaw liema qorti jkollha ġurisdizzjoni u liema liġi tkun tapplika fi kwistjonijiet ta' reġimi ta' proprjetà matrimonjali u l-konsegwenzi għall-proprjetà ta' sħubijiet reġistrati. Barra minn hekk ser jiffaċilitaw ir-rikonoxximent u l-infurzar ta' deċiżjonijiet dwar dawn il-kwistjonijiet f'sitwazzjonijiet transfruntiera. Ser jistabbilixxu regoli ċari dwar il-liġi applikabbli f'każ ta' divorzju jew mewt, iżidu ċ-ċertezza legali u jġibu fi tmiem proċedimenti paralleli u possibbilment konfliġġenti f'diversi stati membri. It-tmintax-il stat membru parteċipanti fil-kooperazzjoni msaħħa huma l-Belġju, il-Bulgarija, Ċipru, ir-Repubblika Ċeka, il-Ġermanja, il-Greċja, Spanja, Franza, il-Kroazja, l-Italja, il-Lussemburgu, Malta, in-Netherlands, l-Awstrija, il-Portugall, is-Slovenja, il-Finlandja u l-Iżvezja. L-istati membri l-oħra huma liberi li jissieħbu fi kwalunkwe mument wara l-adozzjoni. F'dan ir-rigward, l-Estonja ħabbret l-intenzjoni tagħha li tieħu sehem fil-kooperazzjoni wara li tiġi adottata. Il-ministru Netherlandiż Van der Steur, f'isem il-presidenza Netherlandiża, qal: "Il-Presidenza Netherlandiża hija sodisfatta ħafna li l-Kunsill irnexxielu jagħmel progress kbir, malajr ħafna, biex jiżblokka s-sitwazzjoni ta' dan il-fajl permezz tal-kooperazzjoni msaħħa. Diġà qed jieħdu sehem 18-il stat membru. Il-Kummissjoni, il-Parlament Ewropew u l-Kunsill ħadmu ferm fuq dan il-fajl matul dan is-semestru u nittamaw li, wara l-adozzjoni tal-proposti, stati membri oħra jissieħbu wkoll fil-kooperazzjoni msaħħa." Ir-regolamenti jħallu mhux mittiefsa l-istituzzjonijiet sottostanti taż-żwiġijiet u s-sħubijiet, li jibqgħu kwistjonijiet iddefiniti mid-dritt nazzjonali tal-istati membri. Jinkludu wkoll għadd ta' garanziji sabiex jiġu rispettati s-sistemi legali nazzjonali. Pereżempju, xejn ma jobbliga lill-istati membri parteċipanti li d-dritt tagħhom ma jirrikonoxxix l-istituzzjoni tas-sħubija reġistrata sabiex jipprovdu għaliha, u lanqas biex jassumu l-ġurisdizzjoni għal tali sħubijiet. Illum il-Kunsill adotta wkoll, mingħajr diskussjoni, id-deċiżjoni li tawtorizza l-istess kooperazzjoni msaħħa. Skont ir-regoli dwar il-kooperazzjoni msaħħa, l-istati membri kollha ħadu sehem f'dak il-vot. Il-kooperazzjoni msaħħa ġiet proposta wara li l-Kunsill ikkonkluda, fil-laqgħa tiegħu tat-3 ta' Diċembru 2015, li ma kienx ser ikun possibbli, f'perjodu raġonevoli ta' żmien, li jintlaħaq qbil unanimu fl-UE kollha dwar il-proposti oriġinali tal-Kummissjoni dwar dawn il-kwistjonijiet ippreżentati fl-2011. Il-passi li jmiss Wara l-adozzjoni ta' dan l-approċċ ġenerali, il-Parlament Ewropew ser jagħti l-opinjoni tiegħu dwar it-testi matul dan ix-xahar. Konsegwentement, ir-regolamenti ser jiġu adottati formalment mit-18-il stat membru parteċipanti. Din l-adozzjoni formali mistennija sseħħ fi tmiem Ġunju 2016. Kuntest Fl-2011, il-Kummissjoni Ewropea stmat li fl-Unjoni Ewropea hemm madwar 16-il miljun koppja li jgħixu f'sitwazzjoni transfruntiera. Regolament dwar ir-reġimi ta' proprjetà matrimonjali Regolament dwar il-konsegwenzi patrimonjali ta' sħubijiet reġistrati Ara l-paġna tal-laqgħa